钦定古今图书集成/明伦汇编/官常典/第531卷 > 张均
## 钦定古今图书集成/明伦汇编/官常典/第531卷 > 张均

按《元史》本传：“均，济南人也。父山，从军伐宋，以功为百
户，俄陞总把，战死，均袭百户，从亲王塔察儿攻鄂州面中流矢。中统三年，从征李璮有功，以总帅命陞千
户，领兵守淄州。至元六年，从左丞董文炳攻宋五河
口，转战濠州北，遇其伏兵，均率众力战败之。十年，攻
连州，夺孙村堡。十二年，赐金符，授忠翊校尉、沂郯翼”
千户。从攻芜湖，夺宋战船，俘四十馀人。又从丞相阿
塔海战有功，加武略将军。十四年，赐虎符，加宣武将
军。二十二年，升松江万户。二十四年，从镇南王征交
趾。二十六年，从北征，擢明威将军、前卫亲军副都指
挥使。三十年，世祖亲征乃颜，以扈从受赏。成宗即位，
命屯田和林，䂓画备悉有法。诸王药木忽儿北征，给
饷赖之，未尝乏绝。帝嘉其能，赐予有加。大德元年，改
和林等处副元帅，历宣慰司同知，升都元帅，加镇国
上将军。延祐元年卒。子世忠袭。